internet vaartha 152 Views
న్యూఢిల్లీ : పాకిస్థాన్‌ క్రికెట్‌ జట్టు మాజీ కెప్టెన్‌ ఇమ్రాన్‌ఖాన్‌ ఇటీవల భారత పర్యటనకు వచ్చిన సందర్బంగా ప్రధాని మోడిని కలిసిన సమయంలో తన మనసులోని మాటను వ్యక్తీకరించారు. కాగా భారత్‌, పాక్‌ క్రికెట్‌పై తన కోరికను తెలియజేశారు. అయితే ఇమ్రాన్‌ కోరికకు ప్రధాని మోడీ నవ్వే సమాధానంగా దొరికింది. ఇమ్రాన్‌ఖాన్‌ కోరిక ఏమిటంటే చాలా కాలంగా భారత్‌, పాక్‌ దేశాల మధ్య క్రికెట్‌ సిరీస్‌ జరగలేదని, ఇరు దేశాల మధ్య క్రికెట్‌ సంబంధాలను పునరుద్దరించాలని విన్నవించారు. కాగా మోడీ, ఇమ్రాన్‌ ఖాన్‌కు ఎలాంటి సమాధానం ఇవ్వలేదని,ఈ ఘటన ఐసిసి వరల్డ్‌ టి20 పోటీలు సాగుతున్న సమయంలో జరిగిందని ఒక పత్రిక కథనాన్ని ప్రచురించింది. కాగా ఈ విషయాన్ని ఇమ్రాన్‌ స్వయంగా వెల్లడిస్తూ ఇరు దేశాల మధ్య  టూర్‌ సాగాలని కోరాను,మోడీతో అది నా తొలి సమావేశం. ఒకవేళ రెండవ సారి కలిస్తే, భారత విదేశాంగ విధానం అపరిపక్వంగా ఉందని చెబుతాను అని పేర్కొన్నాడు. కాగా ఉగ్రదాడుల కారణంగా క్రికెట్‌ సంబంధాలను తెంచుకోవడం సరైన పనికాదన్నాడు.ఇరుదేశాల మధ్య 2007 నుంచి ఒక ద్వైపాక్షిక సిరీస్‌ కూడా జరగలేదన్న సంగతి తెలిసిందే. కాగా 2012-13లో మాత్రం పాక్‌ జట్టు భారత పర్యటనకు రాగా షార్ట్‌ సిరీస్‌ జరిగింది.వరల్డ్‌కప్‌ వంటి ఐసిసి నిర్వహించే ప్రధాన టోర్నీల్లో మాత్రమే భారత్‌,పాక్‌ తలపడు తున్నాయే తప్ప ద్వైపాక్షిక పోటీలు,రెండు దేశాల మధ్య పర్యటనలు మాత్రం నిలిచిపోయాయి.